ด่วน! คนกรุงเตรียมรับมือน้ำประปาส่อหยุดไหลใน 1 เดือน
ผู้ว่าการการประปานครหลวงเผยน้ำประปาในกรุงเทพฯ อาจหยุดไหลในอีก 1 เดือนหากไม่มีฝนตก แนะคนกรุงเทพฯ สำรองน้ำไว้ใช้เผื่อฉุกเฉิน
7 ก.ค. 2558

นายธนศักดิ์ วัฒนฐานะ ผู้ว่าการการประปานครหลวง (กปน.) เปิดเผยว่า จากการที่น้ำใน 3 เขื่อนหลักของไทยมีปริมาณ 5,000 ล้านลบ.ม. เมื่อเดือนพฤศจิกายนที่ผ่านมา ซึ่งตามปกติในเดือนดังกล่าวจะมีน้ำกักเก็บ 8,000 ล้านลบ.ม. ล่าสุดตามตัวเลขของกรมชลประทานจนถึงวันจันทร์ มีน้ำเหลือแค่ 660 ล้านลบ.ม. โดย กปน.ขอให้ชาวกรุงเทพฯ สำรองน้ำดื่มไว้ 60 ลิตรเผื่อเกิดการขาดแคลน และขอให้ประชาชนใช้น้ำน้อยลง 
“เวลานี้ น้ำในเขื่อนมีให้ใช้ได้อีกประมาณ 30 วันหากไม่มีฝนตก” นายธนศักดิ์กล่าว
ทั้งนี้ปกติทางการไทยอาศัยน้ำฝนและน้ำเขื่อนเป็นตัวผลักดันน้ำเค็มที่ขึ้นจากอ่าวไทย แต่ในหน้าแล้ง น้ำเค็มจะรุกขึ้นไปทางต้นน้ำ ทำให้น้ำเจ้าพระยามีรสกร่อย น้ำเค็มจะทำลายพืชผลและเป็นอันตรายต่อสถานีสูบน้ำ การประปานครหลวง (กปน.) ผลิตน้ำประปาวันละ 5.2 ล้านลบ.ม. แต่ไม่มีอุปกรณ์บำบัดน้ำเค็ม
ขณะที่ กปน.มีแผนที่จะลงทุน 4,500 ล้านบาทในช่วง 7 ปีข้างหน้าเพื่อเพิ่มกำลังการผลิตและการเก็บสำรองน้ำ ขณะนี้กำลังหารือกันในเรื่องแผน 30 ปีสำหรับการพยากรณ์ความต้องการใช้น้ำ กำหนดแหล่งน้ำ และป้องกันน้ำเค็ม สำหรับทางแก้อย่างหนึ่งของภัยแล้งคือ การเก็บกักน้ำฝนในปริมาณมาก ทุกวันนี้น้ำฝนในกรุงเทพฯ ไหลลงทะเลทั้งหมด